정조 22년
戊午十二月十三日辰時上御熙政堂大臣備局堂引見入侍輪對官同爲入侍時右承旨蔡弘遠右副承旨李祉永同副承旨鄭東觀假注書李允謙事變假注書任百禧記注官金景煥編修官洪樂游左議政李秉模右議政沈煥之開城留守趙宗鉉行左參贊鄭民始行吏曹判書金文淳行大護軍金持默行禮曹判書金載瓚刑曹判書具㢞兵曹判書李時秀行大護軍趙心泰戶曹判書趙鎭寬漢城左尹申大顯右尹李漢豐行護軍徐龍輔禮曹參判李書九行左承旨李益運行大司諫韓用龜掌令玄重祚校理洪秀晩輪對官造紙別提李永薰內贍主簿崔奎晶西學訓導金致龍忠勳都事權彝性軍器主簿朴顯億工曹正郞尹秀東工曹正郞徐重修佐郞朴宗龜韓弘裕儀賓都事李英遠南學訓導李學淵中學訓導黃萬齡掌樂主簿徐興輔司宰僉正朴壽亨司饔僉正李學彬監役丁若衡尹仁基朴孝德林炳遠鄭烈典簿洪就榮東學訓導李宗簿主簿柳鎭澤漢城庶尹鄭亮采判官尹光孚主簿柳秉均金履度長興奉事申滃典牲副奉事金世淵敦寧主簿李興白軍資判官李趾馨禮曹正郞南達孫兵曹佐郞夫宗仁校書判校安任權兵曹正郞金基豐佐郞金履顯柳詢內資直長李是釬以次進伏訖秉模等曰昨日試射勞動今又侵早臨殿聖體候若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣上曰次對爲之秉模曰厚州鎭節目事云云上曰依爲之擧條未下秉模曰順興貢蔘事云云上曰依爲之擧條未下秉模曰靑松小米換作事云云上曰依爲之擧條未下秉模曰丹陽郡守金㙆上疏稟處事云云上曰依爲之擧條未下仍敎曰軍政之弊未有甚於近日古之定制則自十六歲至六十而納身布其中上番者勿徵否則徵布者與唐之調庸租法暗合我朝當初制法猗歟休哉而聖神相承隱恤之德音蘇救之飭敎昭載國乘又況先朝均役以後一夫之四兩錢二疋木當納者減之爲二兩一疋比諸調庸租其所減役不啻懸殊億萬生靈庶幾祛塗炭奠袵席而今則雖減至一疋民不堪其役此何故也宣廟朝五衛之制騎步兵卽輦下親兵也士夫與民人通上下皆納身布一自五衛之制罷而訓局出其許多砲保未知爲幾十萬又有禁營資保至於御營廳則古無而今有統而計之無慮近百萬雖最窮之民身布一疋則年例收納然而古則不過家出一丁故一戶之內雖有十名壯丁一夫身布之外更不備徵所以稱之曰戶而不以名稱近來則非但一戶之內口口人人之徵納唉彼黃白亦未免身後未長前之役多船弊端罔有紀極此豈成說乎予則以爲自良役實報大非古法其間形形色色生出許多弊竇向來以內局藥材草記言之瑣屑之說至於上徹寧不寒心予意則一分蘇救之道減額爲第一良方而如無減額則先從吏胥輩情費聊賴之物而一切防杜然後將見效益於民生古之士夫之自司直以下逐戶徵布而民間猶未解倒懸之勢況今大同騎步兵布與其外名色之難以毛擧者皆出於民民何以聊生乎言端旣出矣目今京司中弊局無過於兵曹也蓋布料兵布云者戶曹則給料兵曹則給布是布也卽騎步兵布故麤布之不堪著者名之曰步兵步兵猶下於大同木也今則弊源日滋各邑軍布之上納於兵曹者以木品尺數之不足或全退或半退如是而吏緣爲奸郞亦受囑顧其顔私則不足者順捧不然則屢度點退畢竟多費情債而後前日之退去者雖無一疋改備該吏曰好其間亦不無好品而此則曾未分給於雇立朔下只爲渠輩之換反所謂雇立朔下之布全然不堪着者然則六升四十尺木盡歸於何處乎此緣軍色郞之番番不擇而然郞吏而先繩以重律然後可無如此之弊自備局間或摘奸於朔下分給時隨現請勘可也民始曰各邑木布上納者已有減其升尺之敎而此有不然者古則以布行用也故只論其尺數之多寡而不論其升數之好否所謂大同木步兵布之說出矣一自行錢以後木布爲賣買之資隨其木品之好否受價之多少係焉則雖定制減其升尺該曹該廳之捧納後未免無用之歸惠廳則不過出給貢價升尺之多少好否無甚關係而此亦貢人受價時若不願則勢難勒換至於兵曹則多岐所用木布居半今若稍下其升尺則各邑上納木之升尺猶不備於所減之數來頭之弊猶不若仍舊置之之爲愈矣上曰昨與有司堂上已言之矣近來法禁與紀綱掃地以松禁言之山腰以上擧皆濯濯此已可駭而且因站船事聞之驪州淸心樓以前水淺之故船運不得往來云古則丹陽郡守率丹陽以下船隻來待於船艙而此卽站船也若如是淺灘則何以運來乎此則居上流者足可疏導而亦在得人之如何矣民始曰水運判官變以爲船運都差員沿江列邑輪回爲之而其間弊端亦不可勝言云矣上曰都差員領運之擧創於何年問于輪對官中戶曹郞廳可也戶曹正郞金基豐曰臣未知創自何年也上曰元來站船弊端與水運差員等委折詳問作爲笏記從後稟達可也煥之曰向日臺啓論淸州牧使李寅燮之貪墨也以揭榜都門爲證其事夫匿名掛書之毋得上聞者卽我聖朝之令典而臺閣則許以風聞何人不可彈何事不可論乎然而所當遵者法制也所當持者體例也何須以揭榜都門等語登諸笏書以證其事之虛實耶其所以損臺體而啓後弊者亦不輕當該臺臣不可無警施以推考之典何如上曰依爲之出擧條仍敎曰今日賓對大司諫掌令外諸臺皆不入參未知何故也用龜曰今日卽中宮殿誕日慶辰也臺啓例不得爲之而臣則忝居長官故入參於賓筵矣上曰此何謂也以誕日初不詣臺則已爲臺諫者旣入闕門而不爲連啓則便是停啓也寧有如許格例乎且在前雖大殿誕日臺啓則依前爲之今何可諉諸慶辰而不爲乎秉模曰今聞大司諫韓用龜奏對之語未諳格例之失不可無警推考何如上曰依爲之出擧條敎秉模曰官人任人國之大政也前開城留守徐邁修人非不可堪而前以海西債錢事有所僨誤則罪固難恕豈可使之後任松營弊局乎其在任人之方不容如是故玆以遞去而重臣趙宗鉉則自北關按藩時人固詳明今此松留之特畀想必善爲之矣大抵官人之方隨其才猷邊文學邊各當其器用之無方此是朝廷用人之道而見今君子小人有難辨別先儒以爲元豐以前之小人易知元豐以後之小人難知云以予所見未知孰爲君子人耶予非爲誣一世而世道之憂容有旣乎敎鎭寬曰卿以八十侍下明年卽卿之回甲云甚矣同朝亦有如此人乎弘遠曰蔡弘履有老母年今八十四矣上曰此莫非先朝壽耇之化也豈不貴乎秉模曰臣於赴闕之路泗川民人以漕錢退限事呼訴蓋此漕錢云者卽北漕船年例捧稅而以什二散給於民間者也歲久年深仍成臥債其數不啻屢千則以每年幾許爲限以爲拔本除害之道實爲不可已之政而若無當年內準捧則其勢末由民人之言雖不可信聽其所訴似有委折關飭道臣限年收殺一以安目下騷撓之民情一以杜來後臥債之苦瘼何如上曰依爲之該邑邑倅若能得人豈有此弊當該縣監罷職此時嶺邑不可一刻曠官其代令該曹口傳差出待下批給馬下送可也出擧條上曰今日次對卽一年十二月國事民事都會計之日也未明求衣早朝臨殿當其召接之時若將有爲而午鼓今已下矣有何所爲之事耶三百六十州民心之所望於朝廷者有何所副耶予心靦然之外卿等亦在輔相之列則古所稱相業云者業之字其義深重凡事幸須隨處彌綸可也仍命大臣就座命書榻敎曰開城留守當日辭朝敎㢞曰牛禁本非自近年創始之事而不過修明舊制也蓋牛酒松三禁中牛禁最先故相筵奏後只示肯可姑無別下傳敎者內而有法司外而有方伯守令則雖無朝家指揮當禁者禁之而已近來法綱擧措乖舛昨年以牛禁事一場騷撓畿伯之縱校防路固已可駭而各營將臣之定校把門尤豈成說乎重門擊柝以待暴客者豈謂是耶卿等旣爲有司之任則自有禁止之道何必防路門只增民心之騷繹乎以此筵敎傳于畿伯所謂西路防守等法外之擧一切撤罷而雖卿等萬一不善爲之則歲後大臣登對時當筵稟重勘着念擧行可也民始曰今年災頉幾爲十萬結收租大縮經用不敷在前如此之時京貢價則限十分一三南京畿營官需限八分一各樣大同會減者限八分二減分上丁自是式例故先王朝甲申災結爲九萬三千三百餘結而乙酉依此例減分去甲寅災結爲十萬餘結而乙卯乃大慶之年故特命二十分一減分此是特例則有不可援用明年減分依乙酉年擧行何如上曰大臣之意何如秉模曰年前二十分減一係是特恩今年災頉之數旣與先朝乙酉相等則依乙酉例施行恐宜矣煥之曰今年諸道災結與先王朝甲申相等則減分等事援用此例臣亦無異議矣上曰依爲之雖與四昨年特例不可援用而目今民間生利不若古昔京貢減分則特以十五分之一可也出擧條文淳曰開城府留守趙宗鉉時帶判敦寧而資是正一品矣今於居留除拜之後似當仍帶本職而年前以正一品正卿及正二品以上監司若有判知敦寧窠則兼差事自臣曹筵稟依古例定式而留守則旣不擧論有不敢循例擧行仍帶與送西間何以爲之乎上曰大臣之意何如秉模曰以時帶判敦寧而兼六卿銓法卽然云居留之任似尤無礙矣煥之曰年前臣待罪銓地以一品重臣之本職判敦寧兼帶畿伯因筵敎付政而留守與監司稍有間似當考例定式矣上曰敦銜與居留雖曰同是內職冢宰重任豈比居留而輔國兼吏判猶仍帶敦銜此後依此爲之可也出擧條載瓚曰頃因大臣陳達以新印春秋定用於文臣及儒生日次殿講事擧條今已啓下自明年將以此擧行矣無論文臣儒生似當竝講經傳而講規旣是新定臣曹亦無已例故敢此仰達矣上曰大臣之意何如秉模曰春秋之有傳如三經之有傳註矣春秋經文旣簡似當竝傳應講而傳文自當爲左氏傳矣煥之曰講春秋之經而不講其傳則無以求聖人筆削之微旨須竝講然後始可爲專經之學矣上曰依爲之諸傳之中左氏傳最優以其去古未遠記事頗詳且況分綱立目之義例則遵用聖祖遺意以今番新印春秋應講而傳用左氏亦以今番新定大文爲之可也載瓚曰儒生殿講則自當依他經背講而文臣則雖明經出身之人春秋與三經有異似不能一一有宿工面背講之間指一稟定然後可以擧行矣上曰依爲之文臣中明經出身之自願春秋者勢將與製述他文臣同爲臨講矣載瓚曰文臣殿講則五經中自願一書輪回考講自是節目所在而近來絶無春秋自願者此蓋三經則雖或講習春秋則初不誦讀每當殿講只從其所易講者自願故耳今後則無論明經製述人另加留心着工自願應講之意申飭儒生日次殿講則三經冊名書入受點時春秋一經添書以入事分付成均館何如上曰依爲之載瓚曰文臣及儒生竝以春秋應講事今將定式擧行而自明年何朔殿講爲始乎上曰大臣之意何如秉模曰自明年四月爲始恐宜矣上曰依爲之載瓚曰殿講將以新刊春秋考講而新刊本姑未及廣布中外文臣儒生輩雖欲先期讀習而必難多得新本以致臨講窘礙之弊板本在於內閣雖新件許令來印以爲次第廣頒之地何如上曰依爲之竝出擧條時秀曰南行部將鄭百興當初除拜時以武窠權作擬差矣此後南行窠移付其代則以武臣差出何如上曰依爲之時秀曰樂薪僉使金就明去八月再次箇滿而該鎭軍制姑未就緖問于壯勇大將差代事頃承筵敎矣今則軍制幾皆成制云今都目差代何如上曰依爲之民始曰昨聞兵曹判書所奏則樂薪僉使瓜滿之代將以久勤差送云樂薪移屬外營之後竝管田民之政責任甚緊且墾闢招徠之方亦多未就有非久勤之類所能爲也自今屬之本營自辟窠以爲擇差責成之地何如上曰依爲之竝出擧條鎭寬曰海西運穀之數今以往復本道以大米三千石停當矣朝家之前後所劃非不爲多而猶不給於明年之經費如欲更請區劃則無他變通之路故向日筵中已有所發端矣禁營鄕軍之停番曾在甲寅乙卯比歲爲之今雖停番明年亦依已例更退一朞則資糧所餘庶充經用不足之代下詢大臣處之何如上曰大臣之意何如秉模曰連歲停番非不重難而論以補經費之道則此最無弊矣煥之曰臣素昧軍旅之事不敢强爲硬生之論矣秉模曰僚相似以爲難實是守經之論而臣之愚見則已陳於前依戶判所奏施行恐便矣上曰依爲之出擧條鎭寬曰時御所內各司雨漏處每於四季朔看審修改而時値隆冬待明春擧行何如上曰依爲之出擧條鎭寬曰今當藏氷之時適有所懷敢此仰達矣氷丁之耐久全在積峙之固密而近年以來每事塗抹苟免目前之執頉凡於積氷之際張張立立散漫布置殆若充牣庫中而其實則個個受風未及盛夏輒皆消融而東庫之此弊尤甚此豈誠實做事之道乎今番若或復踵前習不爲高峙厚覆則當該藏氷官各別重勘之意嚴飭何如上曰依爲之出擧條上曰臺諫進前用龜等曰鄭致達妻事云云措辭見上上曰不允出擧條用龜等曰德相事云云上曰不允出擧條用龜等曰尙喆事云云措辭見上上曰不允出擧條用龜等曰十一字刀割用龜曰啓能事云云措辭見上上曰不允出擧條用龜曰夏賊事云云措辭見上上曰不允出擧條用龜曰國榮事云云措辭見上上曰不允出擧條用龜曰明謙等事措辭見上上曰不允出擧條用龜曰九宗事云云措辭見上上曰不允出擧條重祚曰崔進吉事云云措辭見上上曰不允出擧條重祚曰成德雨事云云措辭見上上曰亟停勿煩出擧條用龜曰克觀事云云措辭見上上曰不允出擧條用龜曰尙魯事云云措辭見上上曰不允出擧條用龜曰姜彝天等事云云措辭見上上曰不允出擧條用龜曰冒據臺省半年于玆而見識愚迷前後溺職之罪非止一二幸荷慈覆之恩尙逭威罰之加而居常懍蹙如無容措今日賓筵奏對之際又著昧例之失至有大僚請推之擧臺體壞損慙恧冞切以此情蹤其何敢一刻晏然於臺次乎請命遞斥臣職上曰勿辭亦勿退待出擧條重祚曰臣以愚魯之姿本不合於淸朝耳目之任而久叨見職隨行逐隊觸處生疣悚蹙冞切向以淸州牧使李寅燮居官貪墨之狀略有所論啓而其中揭榜之說雖憑狼藉傳播之語未能審愼於措辭之際至有大僚請推之擧臣滿心慙恧無地容措以此情蹤其何可一刻晏然於臺次乎請命遞斥臣職上曰旣施問備勿辭亦勿退待出擧條上曰輪對官進前永薰等以次奏職姓名敎曰李永薰誰也民始曰故相李宗城之庶族矣敎奎晶曰汝爲九世同居者耶文淳曰然矣上曰今日差晩矣所懷外職遺在竝除之上曰尹秀東誰也民始曰故參判尹得雨之姪也敎仁基曰汝爲故儒臣之後孫耶仁基曰然矣上曰丁若衡是丁範祖之子耶弘遠曰然矣上曰丁範祖之至今不得爲文任甚可惜也敎履度曰故相卒逝後汝始登筵尙有老成之典型矣仍命次對輪對官先退命書公事判付訖仍命退承史以次退出